**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.06.2019, ora 08.00 – 21.06.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.06.2019, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis la 20.06.2019, la ora 12:00, **ATENȚIONAREA HIDROLOGICĂ Nr. 43 – COD GALBEN**, valabilă în intervalul *20.06.2019, ora 14:00 – 21.06.2019, ora 16:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Bega Veche, Bega, Timiş, Bârzava, Moraviţa, Caraş, Nera, Crişul Negru, Crişul Alb, Mureş, Prahova, Siret*, cu posibile depăşiri ale **COTELOR DE APĂRARE.**

Această **ATENȚIONARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, ARAD, BACĂU, BIHOR, BRAŞOV, BUZĂU, CARAŞ-SEVERIN, COVASNA, GALAŢI, HARGHITA, HUNEDOARA, IALOMIŢA, IAŞI, NEAMŢ, PRAHOVA, SIBIU, SUCEAVA, TIMIŞ, VASLUI și VRANCEA (20 prefecturi)– COD GALBEN*.

**RÂURI**

**Debitele au fost în general în creștere**, ca urmare a precipitațiilor prognozate și propagării pe râurile din bazinele hidrografice: Vişeu, Iza, Tur, Crasna, Barcău, Crişuri, Mureş, Bega, Timiş, Bârzava, Caraș, Nera, Cerna, Bistrița, Putna, Rm. Sărat, bazinul superior și mijlociu al Trotușului, bazinele superioare ale Buzăului și Moldovei și doar prin propagare pe cursul mijlociu și inferior al Siretului, pe cursul inferior al Bârladului și pe cursul superior și mijlociu al Prutului.

Pe râurile din bazinele: Jiu, Olt, Vedea, Argeş, Ialomiţa şi pe cele din Dobrogea debitele au fost staţionare, iar pe celelalte râuri au fost în scădere.

Sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri mai însemnate de debite și niveluri cu posibile depășiri ale **COTELOR DE APĂRARE**, pe unele râuri din zonele de deal și munte, în special din Crișana, Banat și Moldova.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vişeu, Someşul Mare, Bega, Jiu, Vedea, Argeş, Ialomița, Moldova, Trotuș și Prut, cursurile inferioare ale Târnavelor, Begăi Vechi, Oltului și cele din Dobrogea.

Se situează peste:

- **COTELE DE INUNDAŢIE** râurile la staţiile hidrometrice: Valenii de Munte – Teleajen (300+20)-jud. PH, Prut – Şiviţa (435+49)-jud. GL;

- **COTELE DE ATENŢIE** râurile la staţiile hidrometrice: Prut – Fălciu (500+26)-jud. VS, Prut – Oancea (440+105)-jud. GL.

În interval s-au situat peste:

- **COTA DE INUNDAŢIE** râul Nișcov la staţia hidrometrică Mierea (250+20)-jud. BZ;

- **COTA DE ATENŢIE** râul Sasa la staţia hidrometrică Poieni (50+10)-jud.TM.

În interval s-au emis **8 AVERTIZĂRI HIDROLOGICE** şi **8 ATENŢIONĂRI HDIROLOGICE** pentru fenomene imediate.

Este în vigoare **ATENȚIONAREA HIDROLOGICĂ nr. 43** din 20.06.2019.

**Debitele vor fi, în general, în creștere** datorită precipitațiilor prognozate și propagării exceptând râurile din zona de câmpie din sudul ţării şi cele din Dobrogea unde vor fi relativ staţionare.

Sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri mai însemnate de debite și niveluri pe unele râuri din zonele de deal și munte, ca urmare a precipitaţiilor prevăzute sub formă de aversă, izolat mai însemnate cantitativ.

Datorită propagării viiturilor formate anterior, se vor mai situa peste:

- **COTA DE INUNDAŢIE** râul Prut la stația hidrometrică Șivița (435+35)-jud. GL;

- **COTELE DE ATENŢIE** râul Prut la staţia hidrometrice Fălciu (500+10)-jud. VS și Oancea (440+90)-jud. GL.

Se menține în vigoare **ATENȚIONAREA HIDROLOGICĂ nr.43** din 20.06.2019.

**DUNĂRE**

**Debitul la intrarea în ţară (secţiunea Baziaş) în intervalul 20.06 – 21.06.2019 a fost în scădere, având valoarea de 7700 m3/s**, peste media multianuală a lunii iunie (6400 m3/s).

În aval de Porţile de Fier, debitele au fost în scădere.

Nivelurile se situează peste **FAZA I DE APĂRARE** la stațiile hidrometrice: Cernavodă (500+40)-jud. CT, Hârşova (580+22) – jud. CT, Vadu Oii (600+24) – jud. CT, Brăila (560+35) – jud. BR, Galaţi (560+9) – jud. GL, Isaccea (380+80) – jud. TL (ora 18:00) și Tulcea (320+56) – jud. TL (ora 18:00).

Se menţine în vigoare **AVERTIZAREA HIDROLOGICĂ nr. 40** din 14.06.2019.

**Debitul la intrarea în ţară (secţiunea Baziaş) va fi în scădere (7500 m3/s).**

În aval de Porţile de Fier, debitele vor fi în scădere.

Nivelurile se vor situa peste **FAZA I DE APĂRARE** pe sectorul Cernavodă – Tulcea.

Se menţine în vigoare **AVERTIZAREA HIDROLOGICĂ nr. 40** din 14.06.2019.

***Se situează în faza I de apărare următoarele sectoare de dig:***

- Raşova, Ostrov, Băneasa, Oltina, Zavalu, Topalu II, Cochirleni, Dunăreni-Viile, Dunărea, Hâșova-Ciobanu (C7 km 2+500, C6 km 13+950), (jud. Constanța);

- Pardina, Sf. Gheorghe, Crișan, Mila 23, Letea (din administrarea ANAR); Periprava (din administrarea consiliilor locale) (jud. Tulcea).

***Se situează în faza a II-a de apărare următoarele sectoare de dig***:

- Topalu I, Ciobanu-Garliciu (km 19+150, km 21+ 950, km 25+ 450) (jud. Constanța);

- Ostrov-Peceneaga, Peceneaga-Turcoaia, Gârliciu-Dăeni, Măcin-Igliţa-Carcaliu, 23 August-Grindu, Grindu-Canton km 30, T. Vladimirescu, Tulcea-Nufăru (din administrarea ANAR); Măcin, Chilia Veche (din administrarea consiliilor locale) (jud. Tulcea).

***Se situează în faza a III-a de apărare următoarele sectoare de dig:***

- Smârdan-23 August I, Smârdan-23 August II, R3, R4, Canton km 30-Ciulineț, Ciulineț–Isaccea, Gorgova (din administrarea ANAR); Nufăru-Victoria, Smârdan (din administrarea consiliilor locale); Șosea Măcin-Smârdan (din administrarea CNAIR) (jud. Tulcea).

**2.** **Situaţia meteorologică în intervalul 20.06.2019, ora 09.00 –21.06.2019, ora 06.00**

**Administraţia Naţională de Meteorologie** (A.N.M.) a emis în data de 20.06.2019, la ora 10:00, **ATENȚIONAREA METEOROLOGICĂ Nr. 55**, conform căreia:

**- INFORMARE METEOROLOGICĂ:** „*Instabilitatea atmosferică va fi temporar accentuată în cea mai mare parte a țării. Vor fi perioade în care se vor semnala averse ce vor avea și caracter torențial, frecvente descărcări electrice, intensificări ale vântului, vijelii și căderi de grindină. În intervale scurte de timp sau prin acumulare, cantitățile de apă vor depăși 15...25 l/mp, iar pe arii restrânse 35...40 l/mp.*

*Notă: Disconfortul termic se va menține ridicat în orele amiezii, cu precădere în zonele de câmpie, iar pe arii restrânse indicele temperatură-umezeală (ITU) va atinge pragul critic de 80 de unități.”*

**- COD GALBEN:** „*În intervalul 20 iunie, ora 12 – 20 iunie, ora 23, în Banat, Crișana, Maramureș, Moldova, în vestul Dobrogei și local în Muntenia și Transilvania, precum și în zonele montane și submontane, vor fi perioade cu instabilitate atmosferică accentuată ce se va manifesta prin averse torențiale, frecvente descărcări electrice, intensificări ale vântului, vijelii și grindină. Cantitățile de apă vor depăși 25 l/mp și pe arii restrânse 40...60 l/mp.”*

Această **ATENȚIONARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*-toate prefecturile (42 prefecturi) – INFORMARE METEOROLOGICĂ;*

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, GALAŢI, GORJ, HARGHITA, HUNEDOARA, IALOMIŢA, IAŞI, MARAMUREŞ, MEHEDINŢI, MUREŞ, NEAMŢ, PRAHOVA, SĂLAJ, SATU MARE, SIBIU, SUCEAVA, TIMIŞ, TULCEA, VASLUI, VÂLCEA și VRANCEA (36 prefecturi)- COD GALBEN.*

**ÎN ŢARĂ**

Vremea s-a menținut călduroasă dar și, în general, instabilă în mare parte a țării. Cerul a fost variabil, iar începând cu orele amiezii instabilitatea atmosferică s-a accentuat treptat, la început în zonele montane și submontane, apoi local și în restul teritoriului. Instabilitatea atmosferică s-a manifestat prin accentuarea înnorărilor și perioade în care s-au semnalat averse ce au avut mai ales caracter torențial, frecvente descărcări electrice, intensificări de scurtă durată ale vântului (la rafală, local înregistrându-se viteze cuprinse în general între 50 și 70 km/h (până la 80 km/h în județul Brăila), vijelii (consemnate fiind cele de pe raza județelor Teleorman, Ialomița, Buzău, Dâmbovița și Alba, precum și pe raza municipiului București) și căderi de grindină (din datele colectate la stațiile meteorologice și hidrologice, consemnate fiind cele de pe raza județelor Dâmbovița, Neamț, Suceava și Cluj, iar din surse externe cele de pe raza județului Teleorman, Galați, Constanța și din municipiul București). Cantitățile de apă înregistrate până la transmiterea acestui raport local au depășit 15...25 l/mp și pe arii restrânse 40 l/mp (până la 49 l/mp la stația meteorologică Hârșova - în județul Constanța și până la 44 l/mp în județele Suceava și Bacău). Disconfortul termic s-a menținut ridicat în orele amiezii, când în cea mai mare parte a Moldovei, local în Dobrogea și în Muntenia, pe arii restrânse în Oltenia și cu totul izolat în Banat, indicele temperatură-umezeală (ITU) a atins pragul critic de 80 de unități, iar în județele Iași, Vrancea, Galați, Tulcea, Constanța, Brăila și Călărași, izolat l-a depășit ușor. Temperaturile maxime au fost cuprinse între 26 de grade la Joseni și Miercurea Ciuc și 34 de grade la Brăila și Titu, iar la ora 06.00 erau 13 grade la Toplița, Joseni, Petroșani și Miercurea Ciuc și 24 de grade la Sulina, Mahmudia și Gura Portiței.

***Observație:*** *de ieri, de la ora 06.00, au fost în vigoare 67 de mesaje pentru fenomene meteorologice periculoase imediate (1 avertizare cod roșu, 44 de avertizări cod portocaliu și 22 atenționări cod galben).*

**LA BUCUREŞTI**

Vremea s-a menținut călduroasă în orele amiezii când disconfortul termic a fost ridicat - indicele temperatură-umezeală (ITU) atingând pragul critic de 80 de unități, însă gradul de instabilitate atmosferică a fost în creștere și accentuare. Cerul a fost variabil, iar începând cu orele serii, au fost perioade cu instabilitate atmosferică temporar pronunțată ce s-a manifestat prin accentuarea înnorărilor, averse, frecvente descărcări electrice, intensificări de scurtă durată ale vântului (la rafală atingându-se viteze de până la 65 km/h) și vijelii (consemnată fiind cea de la stația meteorologică Afumați). Ploile au avut și caracter torențial, iar în unele cartiere cantitățile de apă înregistrate au fost mai însemnate și a căzut grindină (din surse externe fiind consemnată cea de pe raza cartierului Pantelimon). Temperatura maximă a fost de 32 de grade la Afumați și Băneasa și 33 de grade la Filaret, iar la ora 06.00 erau 15 grade la Băneasa, 17 grade la Filaret și 18 grade la Afumați.

**3. Prognoza meteorologică în intervalul 21.06.2019, ora 09.00 –22.06.2019, ora 09.00**

**ÎN ŢARĂ**

Vremea va fi local călduroasă, iar disconfort termic ridicat după-amiaza îndeosebi în zonele de câmpie, unde indicele temperatură-umezeală (ITU) va atinge și posibil va depăși ușor pragul critic de 80 de unități. Instabilitatea atmosferică se va menține pronunțată începând cu orele după-amiezii, când vor fi perioade în care temporar înnorările vor fi accentuate și vor fi averse torențiale, frecvente descărcări electrice, intensificări de scurtă durată ale vântului, vijelii și pe spații mici căderi de grindină. Astfel de fenomene se vor semnala la început cu precădere în zonele montane și submontane, apoi local și în restul teritoriului. În intervale scurte de timp sau prin acumulare se vor înregistra cantități de apă ce vor depăși 25 l/mp și pe arii restrânse 35...40 l/mp. Temperaturile maxime se vor încadra între 25 și 32 de grade, iar cele minime între 12 și 23 de grade.

**LA BUCUREŞTI**

Vremea va fi în continuare călduroasă, iar disconfortul termic ridicat. Temperatura maximă va fi de 30...32 de grade, iar cea minimă de 18...20 de grade. Cerul va fi variabil, însă după orele prânzului va crește probabilitatea pentru fenomene specifice instabilității atmosferice, respectiv înnorări, averse torențiale, descărcări electrice, intensificări de scurtă durată ale vântului ce pot lua aspect de vijelie și condiții de grindină.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

***Garda Naţională de Mediu - Comisariatul Judeţean Bacău*** informează că la 20.06.2019, în jurul orei 16:00, pe DN 11, între localitățile Ferăstrău-Oituz și Hârja, județul Bacău, s-a răsturnat o autocisternă cu formaldehidă. Nu s-au semnalat scurgeri de produs chimic sau motorină și nu a fost afectat cursul de apă din zonă. Comisarul de permanență din cadrul G.N.M.- C.J. Bacău s-a deplasat la fața locului.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE